Derfor selger ikke årets «Hver gang vi møtes»-låter
Det sier musikkeksperter til VG. Mens den mest spilte låten fra den første «Hver gang vi møtes sesongen» ble spilt over 7 millioner ganger, sliter nemlig de mest populære låtene fra i år med å nå 100.000-grensen. I går skrev VG at den største av alle «Hver gang vi møtes»-låtene, Vinnis «Sommerfuggel i vinterland» er nesten 100 ganger så populær som de mest spilte låtene fra årets «HGVM»-sesong. VG+: «Hver gang vi mtøes»-musikken flopper Kun 80.000 Og den minst spilte låten fra de første to sesongene, Anne Grete Preus Elvia Nikolaisen-låt, ble spilt 276.000 ganger på Spotify. Det er likevel over det tredobbelte av hva 2014-høydepunktet har nådd: Alexander Rybaks «Lucky one» og Samsayas «Morrasol» er de mest spilte fra årets sesong med såvidt over 80.000 spillinger. Dårlig mix Eksperter VG har snakket med legger mye av skylda på årets artistsammensetning. - Miksen av artistene har ikke fungert, og årets artister er heller ikke de med de største hit-katalogene. Det er mange faktorer som spiller inn, men grunnen til at det ikke fungerer er at den musikalske magien ikke er tilstede, sier musikkekspert Asbjørn Slettemark til VG. Han mener at det er total mangel på «snakkiser» i årets sesong som hele veien har slitt med dårlige seertall. - Grunnen til at låtene ikke streames er rett og slett at årets artister ikke har klart å skape den kommersielle magien som oppsto i de to første rundene. Konseptet er bygd opp slik at det må være noen rørende overraskelser publikum kan snakke om, og hittil har det ikke vært noen slike opplevelser i hele tatt, sier Slettemark og legger til: Kjedelig å se på - Av artister som Rybak og Elg hadde jeg forventet meg litt mer «galskap», men så langt har det vært ganske kjedelig å se på. Det har blitt litt for streit. Programmet trenger litt mer uventede ting, det holder ikke at artistene spiller musikk, griner og klemmer, sier Slettemark som fortsatt tror at programmet vil klare å få med seg attraktive artister dersom det blir flere runder. Les også: Her er ekspertenes drømmelag i «Hver gang vi møtes» - «Hver gang vi møtes» er fremdeles et kommersielt attraktivt program. De vil nok få meg seg flere artister. Men denne sesongen har vi sett at bare det å være på TV, ikke gjør jobben. Man må ha en markedsplan, en klar idé om hvorfor man er med på programmet og hvordan man skal utnytte det maksimalt, sier Slettemark og viser til suksessen Vinnie opplevde i den første sesongen av «Hver gang vi møtes». Dårlige seertall VGs musikkanmelder og «Hver gang vi møtes»-ekspert, Stein Østbø, tror manglende seertall og mindre aktuelle artister er årsaken til dårlig musikksalg og streaming av årets låter. - «Hver gang vi møtes» har tapt lørdagsduellen hele denne sesongen, først mot «Mesternes mester», deretter mot «Melodi Grand Prix» og nå «Monsen på Villspor». En kan lure på om den labre interessen også skyldes for dårlig casting av artistene i sesong tre. Ikke alle artistene har vært like aktive som artister de siste årene, som for eksempel Anneli og Simone. Mens Samsaya på sin side har strevd i ti år for å nå ut til massene uten helt å lykkes, sier Østbø. Ikke trekkplaster Heller ikke Alexander Rybak og Øivind Elgenes, er i utgangspunktet de store trekkplastrene, mener VGs musikkanmelder. Rybak er for nært forbundet med «Fairytale» og lite annet, mens Elgenes aldri har vært i nærheten av en solokarriere på nivået han hadde med «Dance with a stranger». - Da sitter du igjen med Sigvart Dagsland og Lars Lillo-Stenberg som kanskje er de eneste som har vært profilert for flere generasjoner de siste årene. Det kan også tyde på at det har vært vanskeligere å få artister til å stille opp i år. Det er i sin tur merkelig med tanke på hvilken suksess de to første sesongene har hatt, mener Østbø. - Eidsvåg på gli Østbø tror «Hver gang vi møtes» kommer sterkere tilbake neste sesong. Mye takket være avsløringen til Maria Mena, da hun og Bjørn Eidsvåg gjestet «Senkveld» på TV 2 forrige fredag. - Maria Mena sa at hun lenge har hatt lyst til å være med på «Hver gang vi møtes», men at hun ikke ville være med uten Bjørn. Jeg tror Bjørn er på gli, og dermed kan vi «risikere» at to av landets mest folkekjære artister er med neste år. Det vil definitivt løfte årets nedtur.
Miksen av artister i årets «Hver gang vi møtes» fungerer ikke, artistene har for dårlige hit-kataloger - og de klarer ikke å skape kommersiell magi.